Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Коалиција на здруженија на граѓани “Сите за правично судење“ – Скопје, поднесена против Министерството за труд и социјална политика, по предметот Барање за пристап до информации од јавен карактер, на 05.03.2024 година го донесе следното

**Р Е Ш Е Н И Е**

**1**. Жалбата изјавена од Коалиција на здруженија на граѓани “Сите за правично судење“ – Скопје, поднесена против Министерството за труд и социјална политика, заведена во Агенцијата под бр.08-27 на 14.02.2024 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

## Коалиција на здруженија на граѓани “Сите за правично судење“ – Скопје, како што е наведено во Жалбата, на 11.01.2024 година поднела Барање за пристап до информации од јавен карактер до Министерството за труд и социјална политика, со кое побарала

## да и се достави електронски запис од следната информација:

“1. Кои услови треба да ги исполнува лице бездомник за да пријави живеалиште на адреса на Центарот за социјална работи согласно член 3 став 6 од Законот за пријавување на живеалиштето и престојувалиштето на граѓаните за издавање на прва лична карта?

2.Која е процедурата за бездомник да пријави живеалиште на адреса на Центарот за социјални работа согласно член 3 став 6 од Законот за пријавување на живеалиштето и престојувалиштето на граѓаните за издавање на прва лична карта?

3.Каде треба да се обратат странките што ги исполнуваат условите за пријавување на живеалиште на адреса на Центарот за социјална работи?“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-27 на 14.02.2024 година.

Агенцијата со електронски допис бр.08-27 од 14.02.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 16.02.2024 година до Агенцијата по електронски пат достави Допис заведен во Агенцијата под бр.08-27 во кој наведува: “Во врска со жалбата поднесена до МТСП под број 08-27 на 14.02.2024 година, од Барателот Коалиција на здруженија на граѓани Сите за правично судење, МТСП постапи и достави одговор до странката..“. Во прилог го достави Решението со кое Барањето за слободен пристап до информации од јавен карактер бр.14-474/1 од 12.01.2024 година доставено од барателот Коалиција на здруженија на граѓани “Сите за правично судење“ се уважува. Во Образложението на решението одговорено е на 3-те точки од Барањето на Барателот на информации.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, поради следното:

Агенцијата утврди дека Имателот на информации постапил по Барањето за пристап до информации од јавен карактер со задоцнување.

Во првостепената постапка имало недостатоци, но тие се такви што не влијаеле врз решението на работата.

Агенцијата му укажува на Барателот на информации дека на неговото Барање му е доставен одговор во рамките и надлежностите во кои располага Имателот на информации.

Барателот на информации во законски предвидениот рок не поднесе Жалба против Решението на Министерството за труд и социјална политика.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**